b'\n_START_ARTICLE_\nIvo Vrtari\xc4\x87\n_START_PARAGRAPH_\nIvo Vrtari\xc4\x87 (Ro\xc5\xbedanik, 1949. - Motovun 2012.) bio je hrvatski akademski slikar, grafi\xc4\x8dar, dizajner i multimedijalni umjetnik.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1949. godine u Ro\xc5\xbedaniku kod Novske. Apsolvirao je 1971. na Vi\xc5\xa1oj grafi\xc4\x8dkoj \xc5\xa1koli u Zagrebu, a 1974. je diplomirao na katedri likovnih umjetnosti Pedago\xc5\xa1ke akademije u Zagrebu. Sljede\xc4\x87e godine po\xc4\x8dinje raditi kao vanjski suradnik Televizije Zagreb, te kao ilustrator Informativnog programa._NEWLINE_Na grafi\xc4\x8dkom odsjeku Akademiji likovnih umjetnosti u Zagrebu diplomira 1981., i to u klasi prof. Ante Kuduza. Kao samostalni grafi\xc4\x8dki dizajner djeluje u vremenu od 1980. do 1996. kada se zapo\xc5\xa1ljava kao stru\xc4\x8dni suradnik za sitotisak i litografiju na Akademiji likovnih umjetnosti u Zagrebu. Vanjski suradnikom na Akademiji primijenjenih umjetnosti u Rijeci (zvanje Vi\xc5\xa1eg umjetni\xc4\x8dkog suradnika) postaje 2006._NEWLINE_Bio je \xc4\x8dlan ULUPUH-a, ZUH-a i HDLU-a, nositelj Spomenice Domovinskog rata, te odlikovan Redom Danice hrvatske s likom Marka Maruli\xc4\x87a.\n_START_SECTION_\nUmjetni\xc4\x8dki rad\n_START_PARAGRAPH_\nVrtari\xc4\x87 je bio zapa\xc5\xbeen kao snimatelj dokumentarnih filmova iz Domovinskog rata, a posebno s novljanskog boji\xc5\xa1ta s kojega je izvje\xc5\xa1tavao o Domovinskom ratu kao zapovjednik War Press Centra Posavina. Autor je poznatih ratnih plakata "Help Nowska", "I moj tata je hrvatski vojnik" te "Live and Let Live". Sudjelovao je i u izradi plakata prigodom prvog dolaska pape Ivana Pavla II. u Hrvatsku 1994. U svom bogatom djelovanju izlagao je na mnogim samostalnim i skupnim izlo\xc5\xbebama, a zapa\xc5\xbeena je i izlo\xc5\xbeba i prezentacija svjetlosnih instalacija "Nije zlato sve \xc5\xa1to sja" za vrijeme odr\xc5\xbeavanja Istrakona 2009.'